b'\n_START_ARTICLE_\nVisual Approach Slope Indicator\n_START_PARAGRAPH_\nVisual Approach Slope Indicator, forkortet VASI, er engelsk for "visuel indflyvningsvinkel-indikator": Det er et system af specielle to-farvede lamper der bruges ved landingsbaner i lufthavne til at hj\xc3\xa6lpe piloter der skal lande, med at f\xc3\xb8lge den ideelle nedstigningsvinkel p\xc3\xa5 det sidste stykke af landingen.\n_START_SECTION_\nS\xc3\xa5dan virker VASI\n_START_PARAGRAPH_\nEn landingsbane kan v\xc3\xa6re udstyret med VASI i den ene eller begge ender: N\xc3\xa6r banens t\xc3\xa6rskel (baneende) findes to specielle lamper lige ved siden af banen, den ene et lille stykke bag den anden. Lamperne sender r\xc3\xb8dt og hvidt lys ud mod de fly der kommer ind til landing, afh\xc3\xa6ngigt af hvilken retning man ser dem fra: Fra et landende fly der ligger over den ideelle nedstigningsvinkel ses hvidt lys, mens man fra et punkt under den ideelle vinkel ser r\xc3\xb8dt lys._NEWLINE_P\xc3\xa5 grund af afstanden mellem de to lamper vil der v\xc3\xa6re en smal zone hvor man vil se hvidt lys fra den forreste lampe, og r\xc3\xb8dt fra den fjerneste lampe, og denne zone markerer lige netop den tilsigtede indflyvingsvinkel. Hvis et fly flyver "for lavt" i forhold til den korrekte indflyvningsvinkel ses begge lamper som r\xc3\xb8de, mens man over den korrekte vinkel ser begge lamper som hvide.\n_START_SECTION_\nVASI med tre farver\n_START_PARAGRAPH_\nDer findes en speciel variant af VASI-systemet, der benytter \xc3\xa9n lampe med tre forskellige farver: Lige omkring den tilsigtede indflyvningsvinkel ses hvidt lys, under indflyvningsvinklen r\xc3\xb8dt lys, mens man over indflyvningsvinklen ser orangegult lys._NEWLINE__NEWLINE_Denne type benyttes n\xc3\xa6sten ikke, fordi man i gr\xc3\xa6nseomr\xc3\xa5det mellem det r\xc3\xb8de og hvide lys kan opfatte lyset som orangegult. Rammes piloten af denne illusion, vil han/hun styre lidt mere nedad i den tro at flyet er p\xc3\xa5 vej op i den orangegule zone over den ideelle vinkel, selv om det i virkeligheden ligger i underkanten af det tilsigtede omr\xc3\xa5de i forvejen!'